Πικαπισμός

[μικρογραφία|Ο [DJ Babu, μέλος των Dilated Peoples και της ομάδας Beat Junkies. Συνέβαλε στη διάδοση του όρου «turntablist» τη δεκαετία του 1990.|266x266εσ]]
**Πικαπισμός** (αγγλ. *turntablism*) είναι η δεξιοτεχνική, συχνά αυτοσχεδιαστική, πρακτική δημιουργίας και ανασύνθεσης ήχου μέσω της χειροκίνητης κίνησης δίσκου σε πικάπ και του χειρισμού μίκτη DJ, ιδίως του *crossfader*, συνήθως με δύο πικάπ και έναν μίκτη, σε ζωντανή εκτέλεση ή και στο στούντιο. Στον πικαπισμό το πικάπ χρησιμοποιείται όχι μόνο ως μέσο αναπαραγωγής, αλλά και ως εκτελεστικό μέσο παραγωγής ήχου.

Ο πικαπισμός αναπτύχθηκε ιστορικά μέσα στο ευρύτερο πεδίο της κουλτούρας του DJ και του χιπ χοπ, με δικές του τεχνικές, αισθητική και θεσμούς, όπως οι διαγωνισμοί και οι αναμετρήσεις (*DJ* *battles*).
## Ορισμός
Στον πικαπισμό, ο εκτελεστής ελέγχει την ηχητική έξοδο μέσω χειρονομιών όπως η κίνηση του δίσκου εμπρός και πίσω, η πίεση ή το σύρσιμό του και ο χειρισμός του *crossfader* και άλλων ρυθμιστικών του μίκτη. Με τον τρόπο αυτό το πικάπ λειτουργεί όχι μόνο ως συσκευή αναπαραγωγής αλλά και ως εκτελεστικό μέσο παραγωγής ήχου, επιτρέποντας στον DJ να δημιουργεί νέες ρυθμικές και ηχητικές δομές από υπάρχον ηχογραφημένο υλικό. Η πρακτική αυτή συνδέεται ιδιαίτερα με τεχνικές όπως το σκρατς (*scratching*) και το *beat juggling*, οι οποίες αποτελούν βασικά στοιχεία της δεξιοτεχνίας των καλλιτεχνών του πικαπισμού (*tuntablists*).

Στον σύγχρονο πικαπισμό χρησιμοποιούνται τόσο αναλογικά συστήματα (δίσκος βινυλίου) όσο και **ψηφιακά ή υβριδικά συστήματα**, όπως τα ψηφιακά συστήματα DVS (*Digital Vinyl System*), στα οποία ο DJ χειρίζεται ειδικούς δίσκους ελέγχου για την αναπαραγωγή ψηφιακών αρχείων μέσω υπολογιστή. Η εξέλιξη αυτή επέτρεψε την ενσωμάτωση ψηφιακών βιβλιοθηκών ήχου χωρίς να αλλάξει ο βασικός τρόπος χειρισμού του πικάπ και του μίκτη, διατηρώντας το χειρονομιακό μοντέλο εκτέλεσης που χαρακτηρίζει τον πικαπισμό.

## Ιστορία
### Τεχνολογικές προϋποθέσεις
Η διάδοση τεχνικών όπως το scratching συνδέθηκε στενά με την καθιέρωση πικάπ άμεσης οδήγησης (*direct drive*), τα οποία προσέφεραν σταθερή περιστροφή και ταχύτερη απόκριση, επιτρέποντας πιο ακριβή χειρισμό του δίσκου.

Σε αντίθεση με τα συμβατικά πικάπ οδήγησης, στα οποία ο κινητήρας μεταδίδει την κίνηση μέσω ελαστικού ιμάντα (*belt drive*), τα συστήματα άμεσης οδήγησης συνδέουν τον κινητήρα απευθείας με το πλατό. Η τεχνολογία αυτή προσφέρει μεγαλύτερη ροπή και ταχύτερη επίτευξη της ονομαστικής ταχύτητας περιστροφής, επιτρέποντας στον εκτελεστή να αγγίζει ή να μετακινεί τον δίσκο χωρίς σημαντική απώλεια σταθερότητας της ταχύτητας.[μικρογραφία|Σειρά [Technics SL-1200, συνδέθηκε ιστορικά με την κουλτούρα των DJ και τις τεχνικές του πικαπισμού.|243x243px]]Χαρακτηριστικό παράδειγμα αποτελεί η σειρά πικάπ Technics SL-1200, η οποία καθιερώθηκε από τα τέλη της δεκαετίας του 1970 ως πρότυπος εξοπλισμός για DJ. Η αξιοπιστία και η ανθεκτικότητα του μοντέλου αυτού συνέβαλαν σημαντικά στη διάδοση τεχνικών του πικαπισμού*,* καθώς επέτρεπαν επαναλαμβανόμενο χειρισμό του δίσκου χωρίς φθορά ή αστάθεια στην αναπαραγωγή.

Ιδιαίτερη σημασία για την ανάπτυξη του πικαπισμού είχαν επίσης το ρυθμιστικό ταχύτητας (*pitch control*) και οι τσόχες για το πλατό (*[[Slipmat|slipmats]]*). Το *pitch control* επιτρέπει μικρές μεταβολές στην ταχύτητα περιστροφής του δίσκου, διευκολύνοντας τον συγχρονισμό ρυθμών (*beatmatching*) και την ακριβή τοποθέτηση του ήχου. Τα *slipmats*, μειώνουν την τριβή και επιτρέπουν στον DJ να σταματά ή να κινεί χειροκίνητα τον δίσκο ενώ το πλατό συνεχίζει να περιστρέφεται, κάτι που είναι απαραίτητο για τεχνικές όπως το scratching και το *beat juggling*.

### Γένεση στο χιπ χοπ
Στις αφηγήσεις για την απαρχή της κουλτούρας των χιπ χοπ DJ, ο DJ Kool Herc θεωρείται κεντρική μορφή για την ανάπτυξη της επαναληπτικής χρήσης των ρυθμικών σημείων των τραγουδιών (*breaks*) στις αρχές της δεκαετίας του 1970, πρακτική που συνέβαλε στη διαμόρφωση των πρώιμων μορφών του χιπ χοπ. Η μεταγενέστερη εξέλιξη προς πιο δεξιοτεχνικές πρακτικές, όπως το scratching, συνέβαλε στη σταδιακή αντιμετώπιση του πικάπ ως μουσικού οργάνου.

Η ευρύτερη διάδοση τεχνικών πικαπισμού στη δημοφιλή κουλτούρα συνδέεται και με έργα όπως το «Rockit» του Herbie Hancock, όπου το scratching απέκτησε μεγάλη ορατότητα μέσω τηλεοπτικών εμφανίσεων και βίντεο κλιπ.

### Διαμόρφωση του πικαπισμού
To 1995 άρχισε να καθιερώνεται ευρύτερα ο όρος **turntablism** για να περιγράψει τη χρήση του πικάπ ως μουσικού οργάνου και να διαχωρίσει τη συγκεκριμένη πρακτική από άλλες μορφές DJ, όπως σε νυχτερινά κέντα ή στο ραδιόφωνο. Η διάδοση του όρου συνδέεται κυρίως με τον DJ Babu, αν και σε ορισμένες αφηγήσεις αναφέρονται επίσης οι DJ Disk και DJ Supreme.

Κατά την ίδια περίοδο, σημαντικό ρόλο στην εξέλιξη του πικαπισμού έπαιξαν συλλογικά σχήματα DJ, όπως οι Invisibl Skratch Piklz, οι X-Ecutioners και οι Beat Junkies. Οι ομάδες αυτές συνέβαλαν στη διάδοση της κουλτούρας των αναμετρήσεων (*DJ battles*) και στην ανάπτυξη ενός μοντέλου συνεργασίας και δημιουργικού ανταγωνισμού μεταξύ των καλλιτεχνών του πικαπισμού. Εμφανίστηκαν επίσης κυκλοφορίες που συνέβαλαν στη δισκογραφική εδραίωση του πικαπισμού. Η συλλογή *Return of the DJ Vol. 1* (1995) αναφέρεται ως η πρώτη δισκογραφική έκδοση αφιερωμένη αποκλειστικά σε ρουτίνες πικαπισμού, με συμμετοχές καλλιτεχνών όπως οι Rob Swift, Cut Chemist και Invisibl Skratch Piklz. Την ίδια περίοδο διαδόθηκε και η χρήση ειδικών εργαλειακών δίσκων με breaks (*battle records*), δηλαδή δίσκων που συγκέντρωναν απομονωμένα ρυθμικά αποσπάσματα για χρήση σε scratching και beat juggling, διευκολύνοντας πρακτικά τις εκτελέσεις και τις ρουτίνες του πικαπισμού.

### Θεσμοποίηση και διαγωνισμοί
[μικρογραφία|Ο DJ Fly στον διαγωνισμό [DMC World DJ Championships|DMC του 2008.|294x294εσ]]
Ο διαγωνισμός DMC (Disco Mix Club) ξεκίνησε το 1985 και θεωρείται ένας από τους σημαντικότερους διεθνείς θεσμούς της ανταγωνιστικής κουλτούρας των DJ και του πικαπισμού. Σύμφωνα με επίσημες πηγές του θεσμού και της **Technics**, το DMC αποτέλεσε ένα από τα πιο προβεβλημένα πεδία ανάδειξης δεξιοτεχνίας στον πικαπισμό, συμβάλλοντας στη διαμόρφωση σταθερών κατηγοριών παρουσίασης και αξιολόγησης, όπως τα *Classic*, *Supremacy* και *Scratch*.

Κατά τα τέλη της δεκαετίας του 1990 και τις αρχές της δεκαετίας του 2000 εμφανίστηκε επίσης η International Turntablist Federation (ITF), η οποία αποτέλεσε, μαζί με το DMC, έναν από τους σημαντικότερους διεθνείς θεσμούς της ανταγωνιστικής κουλτούρας του πικαπισμού. Σε αντίθεση με το DMC, το οποίο διέθετε ήδη ιστορικό κύρος και διεθνή αναγνώριση, η ITF επιδίωξε να δώσει μεγαλύτερη έμφαση στην τεχνική αξιολόγηση των DJ και στη δεξιοτεχνική διάσταση της πρακτικής.

Μία από τις σημαντικότερες καινοτομίες της ITF ήταν η καθιέρωση διακριτών κατηγοριών διαγωνισμού, όπως *scratching*, *beat juggling*, *advancement* και ομαδικές συμμετοχές, αναγνωρίζοντας ότι οι καλλιτέχνες του πικαπισμού διακρίνονταν σε διαφορετικά πεδία δεξιοτεχνίας. Παράλληλα, η χρήση αναμετρήσεων τύπου *head-to-head knockout* ενίσχυσε τον ανταγωνιστικό χαρακτήρα των DJ αναμετρήσεων και συνέβαλε στην περαιτέρω τυποποίηση των τεχνικών και των μορφών παρουσίασης.

Η δραστηριότητα της ITF σταμάτησε στα μέσα της δεκαετίας του 2000, όταν τη διαδοχή της ανέλαβε η International DJ Association (IDA). Στο πλαίσιο του IDA συνεχίστηκε η υιοθέτηση ειδικών κανόνων ανά κατηγορία, συμπεριλαμβανομένων περιορισμών σχετικά με τη χρήση βινυλίου ή ψηφιακών συστημάτων DVS, αντανακλώντας τις συζητήσεις της κοινότητας γύρω από τη σχέση αναλογικού και ψηφιακού εξοπλισμού και τα κριτήρια αξιολόγησης της δεξιοτεχνίας.

Η θεσμοποίηση αυτών των διαγωνισμών είχε ευρύτερες συνέπειες για την εξέλιξη του πικαπισμού. Οι αναμετρήσεις των DJ λειτούργησαν όχι μόνο ως διαγωνισμοί, αλλά και ως χώροι κωδικοποίησης τεχνικών, τυποποίησης εξοπλισμού και διάδοσης αισθητικών προτύπων. Μέσα από τις ρουτίνες που παρουσιάζονταν σε εθνικούς και διεθνείς τελικούς, τεχνικές του πικαπισμού απέκτησαν διεθνή ορατότητα και διαδόθηκαν πέρα από το αρχικό πλαίσιο της κουλτούρας των χιπ χοπ DJ.

## Καθοριστικές μορφές του πικαπισμού
Στη διεθνή ιστορία του πικαπισμού αναφέρονται συχνά ορισμένες μορφές ως ιδιαίτερα καθοριστικές για τη διαμόρφωση της πρακτικής. Για την πρώιμη ιστορία των χιπ χοπ DJ, ο DJ Kool Herc, ο Afrika Bambaataa και ο Grandmaster Flash θεωρούνται κεντρικές μορφές λόγω της ανάπτυξης και διάδοσης της τεχνικής επέκτασης των *breaks*, που συνέβαλε στη διαμόρφωση του πρώιμου χιπ χοπ πλαισίου μέσα στο οποίο εξελίχθηκε αργότερα και ο πικαπισμός.

Για την εξέλιξη του scratching, ιδιαίτερη θέση αποδίδεται στον **Grand Wizzard Theodore**. Το Smithsonian τον χαρακτηρίζει ως βασικό καινοτόμο του scratching και του *needle drop*, δηλαδή της τεχνικής επανατοποθέτησης της βελόνας σε συγκεκριμένα σημεία του δίσκου, στοιχείο που συνέβαλε καθοριστικά στη μετατροπή του πικάπ από μέσο αναπαραγωγής σε όργανο ζωντανής μουσικής παρέμβασης.

Στη μεταγενέστερη φάση της διεθνοποίησης του πικαπισμού, σημαντικό ρόλο έπαιξαν καλλιτέχνες που συνδέθηκαν με την ανταγωνιστική σκηνή των αναμετρήσεων των DJ και ιδιαίτερα με τους διαγωνισμούς DMC και ITF. Στη βιβλιογραφία και στην ιστορία των διαγωνισμών αναφέρονται συχνά ως σημαντικές μορφές οι A-Trak, Cash Money, Craze, DJ Fly, DJ Kentaro, Mix Master Mike, Netik, Roc Raida και DJ Qbert. Οι καλλιτέχνες αυτοί συνέβαλαν στην ανάπτυξη και διάδοση νέων τεχνικών scratching και στη διαμόρφωση διεθνών προτύπων δεξιοτεχνίας στον πικαπισμό.

## Τεχνικές και εξοπλισμός
μικρογραφία|223x223px|Παράδειγμα σκρατς σε ζωντανή εκτέλεση.Ο βασικός εξοπλισμός του πικαπισμού περιλαμβάνει συνήθως ένα ή δύο πικάπ, μίκτη DJ με *crossfader*, βελόνα ή κεφαλή, τσόχα πλατού (slipmat), ακουστικά και, στην περίπτωση των ψηφιακών συστημάτων DVS, κατάλληλο λογισμικό και διασύνδεση ήχου. Ο μίκτης επιτρέπει την εναλλαγή και τον συνδυασμό των δύο πηγών ήχου, ενώ το *crossfader* χρησιμοποιείται για την άμεση διακοπή και επανενεργοποίηση του σήματος. Οι τσόχες ανάμεσα στον δίσκο και στο πλατό μειώνουν την τριβή μεταξύ τους, επιτρέποντας στον DJ να μετακινεί τον δίσκο χειροκίνητα χωρίς να σταματά η περιστροφή του πλατό, στοιχείο κρίσιμο για τεχνικές scratching και προακρόασης (*cueing*).

Η σχετική βιβλιογραφία περιγράφει ως κύριες τεχνικές του πικαπισμού το *scratching*, το *beat juggling*, το *cutting* και άλλες μορφές συνδυασμένου χειρισμού δίσκου και μίκτη. Το *scratching* βασίζεται στην επαναλαμβανόμενη κίνηση του δίσκου εμπρός και πίσω κάτω από τη βελόνα, δημιουργώντας ρυθμικά ηχητικά μοτίβα. Το *beat juggling* περιλαμβάνει τη χρήση δύο πικάπ για την επαναδιάταξη και ανασύνθεση ρυθμικών τμημάτων ενός κομματιού, ενώ το *cutting* αφορά τον ρυθμικό χειρισμό του *crossfader* για τη διαμόρφωση της έντασης και του χρονισμού του ήχου. Ο συνδυασμός αυτών των τεχνικών αποτελεί τη βάση των εκτελεστικών πρακτικών του πικαπισμού, ιδιαίτερα σε διαγωνισμούς DJ και ζωντανές εμφανίσεις.

## Πολιτισμικός αντίκτυπος
Η ανάπτυξη του πικαπισμού επηρέασε ευρύτερα την κουλτούρα του DJ και του χιπ χοπ, ενώ συνέβαλε και στη διαμόρφωση νέων μορφών μουσικής εκπαίδευσης και τεκμηρίωσης της πρακτικής. Από τη δεκαετία του 1990 και έπειτα εμφανίστηκαν ντοκιμαντέρ, εκπαιδευτικές πρωτοβουλίες και σχολές DJ που ασχολούνται συστηματικά με τη διδασκαλία των τεχνικών του πικαπισμού.

Σημαντικό ρόλο στη διάδοση και καταγραφή της ιστορίας της πρακτικής έπαιξαν ντοκιμαντέρ όπως το *Battle Sounds* (1997), το οποίο εισάγει τον θεατή στην κουλτούρα των DJ και παρουσιάζει την ανάπτυξη της ανταγωνιστικής διάστασης των αναμετρήσεων της σκηνής. Το ντοκιμαντέρ *Scratch* (2001) του Doug Pray προσφέρει μια συνολική ματιά στην κουλτούρα των DJ, από τη γέννησή της μέχρι την ανάπτυξη του πικαπισμού και του αντίκτυπού του. Σημαντική αναφορά γίνεται και στο ντοκιμαντέρ *Keepintime: Talking Drums and Whispering Vinyl* (2000), το οποίο καταγράφει τη σκηνή των φανκ DJ και των συλλεκτών breakbeat στο Λος Άντζελες και παρουσιάζει τη σχέση της με την εξέλιξη της κουλτούρας του DJ και του πικαπισμού. Επίσης, η πειραματική ταινία *Wave Twisters* (2001), βασισμένη στο ομώνυμο έργο του DJ Qbert, συνδυάζει κινούμενα σχέδια με μουσική πικαπισμού και παρουσιάζει μια αφηγηματική μορφή πικαπισμού.
[μικρογραφία|Εργαστήριο πικαπισμού στην [Ισπανία στο πλαίσιο του Δεύτερου Συνεδρίου για την Προώθηση του Αστικού Πολιτισμού 2011.|336x336εσ]]
Παράλληλα, εμφανίστηκαν οργανωμένες πρωτοβουλίες διδασκαλίας της τέχνης του DJ. Ενδεικτικά παραδείγματα αποτελούν η Beat Junkies Institute of Sound στο Λος Άντζελες, που ιδρύθηκε από μέλη της ομάδας Beat Junkies, καθώς και εκπαιδευτικές πρωτοβουλίες που συνδέονται με καλλιτέχνες του πικαπισμού όπως ο DJ Qbert. Ο Qbert συμμετείχε επίσης σε πρωτοβουλίες διάδοσης της τεχνικής του scratching μέσω εκπαιδευτικών προγραμμάτων και διαδικτυακών εγχειρημάτων, όπως το **Turntable TV** και το **Scratch University**, τα οποία παρουσιάζουν τεχνικές του πικαπισμού και απευθύνονται σε νέους καλλιτέχνες της πρακτικής.Οι σχολές αυτές προσφέρουν μαθήματα scratching, beat juggling και DJ performance, συμβάλλοντας στη συστηματική μετάδοση των τεχνικών του πικαπισμού σε νέους καλλιτέχνες.

Ο πικαπισμός συνδέθηκε στενά με την κουλτούρα του χιπ χοπ, αλλά χρησιμοποιήθηκε επίσης σε πειραματικές μορφές μουσικής, ηλεκτρονικές πρακτικές και έργα σύγχρονης σύνθεσης. Ενδεικτική είναι η χρήση turntables σε έργα όπως το *Concerto for Turntables and Orchestra* του Gabriel Prokofiev, το οποίο παρουσιάστηκε στο BBC Proms το 2011.

## Σημειογραφία
Η αποτύπωση των τεχνικών του πικαπισμού σε σύστημα μουσικής σημειογραφίας αποτέλεσε αντικείμενο θεωρητικών και πρακτικών αναζητήσεων ήδη από τη δεκαετία του 1990. Μία από τις πιο ολοκληρωμένες προτάσεις είναι το **S-notation**, το οποίο επιχειρεί να επεκτείνει την κλασική πενταγραμμική γραφή ώστε να περιγράψει κινήσεις του δίσκου και χειρισμούς του μίκτη σε scratching και μουσική βασισμένη σε δείγματα.

Σύμφωνα με τη σχετική μελέτη, το σύστημα αυτό χρησιμοποιεί ειδικά σύμβολα για την κατεύθυνση της κίνησης του δίσκου, τον χειρισμό του *crossfader* και τη θέση μέσα στο δείγμα, με στόχο την ανάλυση, τη διδασκαλία και την τεκμηρίωση του scratching.

## Στην Ελλάδα

#### Πρώιμη ανάπτυξη και ορολογία
Η πρακτική του πικαπισμού εμφανίστηκε στην Ελλάδα στο πλαίσιο της διαμόρφωσης της σκηνής του ελληνικού χιπ χοπ κατά τα τέλη της δεκαετίας του 1980. Αναφέρονται ως πρώιμες επιρροές της σκηνής το τραγούδι *The Adventures of Grandmaster Flash on the Wheels of Steel* και το περιοδικό *[[Ποπ & Ροκ]]* με το αφιέρωμα του στο μουσικό είδος ηλέκτρο (electro). Στις αρχές της δεκαετίας του 1990, καταγράφεται και η παρουσία του **Sparky T** σε τηλεοπτικές εκπομπές στο κανάλι του MEGA συμβάλλοντας στη μεγαλύτερη προβολή της κουλτούρας του πρώιμου πικαπισμού.

Στην ελληνική βιβλιογραφία για το χιπ χοπ έχουν προταθεί και διαφορετικές αποδόσεις για τον εξοπλισμό του DJ. Ο μουσικός **Loyal-T** προτείνει τον όρο **«στροφέδρα»** ως ελληνική απόδοση του αγγλικού *turntable*, υποστηρίζοντας ότι η καθιερωμένη χρήση της λέξης «πικάπ» δεν αποδίδει πλήρως τη λειτουργία της συσκευής. Παρά τις προτάσεις αυτές, στη σύγχρονη ελληνική βιβλιογραφία και στον δημόσιο λόγο χρησιμοποιείται συχνότερα ο διεθνής όρος *turntablism*.

#### Πρώτοι καλλιτέχνες και ομάδες
[μικρογραφία|277x277εσ|Η εκπροσώπηση της Ελλάδας από την ομάδα DJ Supreme Team, στον παγκόσμιο διαγωνισμό του [DMC World DJ Championships|DMC 1993-94]]
Στις πρώιμες μορφές του πικαπισμού στην Ελλάδα αναφέρεται ο DJ Sparky T, ο οποίος είναι ο πρώτος Έλληνας DJ που εκπροσώπησαν τη χώρα στη διοργάνωση DMC World DJ Championships. Ο Sparky T μαζί με τον **DJ Smartie Al** υπήρξαν μέλη της ομάδας DJ **Supreme Team**, η πρώτη ομάδα DJ της εγχώριας σκηνής και συμμετείχαν στον παγκόσμιο διαγωνισμό του DMC τις χρονιές 1992 και 1993-94. Το 1996 ο Sparky T, κατέκτησε την 4η θέση, μία από τις καλύτερες θέσεις που έχει λάβει ελληνική συμμετοχή στην παγκόσμια κατάταξη.

Το 1995 δημιουργήθηκε η ομάδα **State of Da Boom** με τους DJ Bedman, DJ Ellis και DJ ALX στην αρχική της μορφή που ήταν η ομάδα DJ των Terror X Crew, ανοίγοντας με DJ set συναυλίες τους. Αναφέρεται ως μία από τις πρώτες αυτόνομες ομάδες χιπ χοπ DJ στην Ελλάδα, οργανώνοντας πάρτι και βραδιές σε μουσικούς χώρους. Στα μέσα της δεκαετίας του 2010, η μεταγενέστερη σύνθεσή της ομάδας περιλαμβάνει καλλιτέχνες του πικαπισμού, όπως οι **DJ ALX**, **Kebzer**, **Junk33**, **DJ Freestone**, **Beatstrike** και **DJ Kitsos**.

Μία άλλη ομάδα που συγκαταλέγεται στις πρώτες που ασχολήθηκαν συστηματικά με τον πικαπισμό ήταν οι **ΑΝΞΛΓΚΤΣ ΕΠΙΠΕΔΕΣ ΔΙΝΕΣ** (γνωστές και ως **Δίνες**). Το όνομα «ΑΝΞΛΓΚΤΣ» αποτελούσε ιδιότυπη γραφή της λέξης «Ανεξέλεγκτες» χωρίς το γράμμα Ε, ως αναφορά στο στυλ γραφής της ομάδας Invisibl Skratch Piklz. Μέλη της ομάδας ήταν οι **DJ Enigma**, **DJ Longplay**, **DJ S Kills**, **DJ Smartie Al**, **DJ Vibe** και **Loyal T**. Η ομάδα συνδέεται με μία από τις πρώτες ελληνικές κυκλοφορίες που επικεντρώνονταν σε τεχνικές πικαπισμού και *battle tools.*

Την επόμενη δεκαετία ο Loyal T συμμετείχε και στην ομάδα πικαπισμού των **Phase3**, η οποία δραστηριοποιήθηκε στα μέσα της δεκαετίας του 2000 με βίντεο, μουσικές κυκλοφορίες και ζωντανές εμφανίσεις που βασίζονταν σε τεχνικές πικαπισμού. Μέλος της ομάδας ήταν και ο **Funkonami1**, ο οποίος έχει αρκετές κυκλοφορίες πικαπισμού στο ενεργητικό του.

#### Διαγωνισμοί και σύγχρονη σκηνή
Οι διαγωνισμοί του θεσμού DMC απέκτησαν ελληνική εκπροσώπηση από το 1991, ενώ κατά τη δεκαετία του 2000 καταγράφεται αναβίωση των σχετικών διοργανώσεων στην Ελλάδα. Η τελευταία διοργάνωση πραγματοποιήθηκε στο πλαίσιο του **Off The Hook Festival** το 2019.

Σημαντικοί εκπρόσωποι της ελληνικής σκηνής στο πλαίσιο του DMC και άλλων εθνικών ή διεθνών διαγωνισμών πικαπισμού, σύμφωνα με σχετικά δημοσιεύματα, υπήρξαν οι **DJ E**, **DJ The Boy**, **DJ Freestone**, **DJ Rawkuts**, **DJ Mode**, **Marvel** και **DJ Kitsos**.**

Παράλληλα, από τα τέλη της δεκαετίας του 2000 και κατά τις επόμενες δεκαετίες, αρκετοί Έλληνες καλλιτέχνες του πικαπισμού έλαβαν μέρος σε εθνικούς και διεθνείς διαγωνισμούς, τόσο διαδικτυακούς όσο και δια ζώσης. Ενδεικτικά, διοργανώσεις όπως τα **THHF DJ Battle**, **IDA Greece**, **Beat 4 Battle**, **Skratcher Wild Cuts**, **Sample Music Festival – Clash of the Titans** & **Portablism Battle**, **Cut Like A Killer** και τα DJ Battle του **Hip-Hop Con** αποτέλεσαν σημαντικά πεδία δραστηριότητας της σκηνής.

Η εξέλιξη της ελληνικής σκηνής του πικαπισμού έχουν παρουσιαστεί και σε οπτικοακουστικά αφιερώματα, όπως το διαδικτυακό [[ντοκιμαντέρ]] **μικρού μήκους*' *Turntablism as an Artform* με συνεντεύξεις από τους Marvel, DJ Handyscratch και Sparky T.

== Κριτική και συζητήσεις ==
Ο πικαπισμός συνδέεται συχνά με την επαναχρησιμοποίηση ηχογραφημένου υλικού, γεγονός που έχει οδηγήσει σε θεωρητικές και νομικές συζητήσεις γύρω από την οικειοποίηση ήχου, τη μουσική δειγματοληψία (*sampling'') και τα πνευματικά δικαιώματα.

Ερευνητικές προσεγγίσεις έχουν εξετάσει επίσης τη σχέση του πικαπισμού με τη μάχιμη κουλτούρα των DJ διαγωνισμών και με τις έμφυλες διαστάσεις της συμμετοχής σε αυτήν.

## Δείτε επίσης
* Σκρατς
* DJ
* Χιπ χοπ
* Technics SL-1200
* Digital Vinyl System
* DMC World DJ Championships

## Παραπομπές

## Βιβλιογραφία
* 
* 
* 
* 
* 
* 

## Εξωτερικοί σύνδεσμοι
* DMC World DJ Championships
* Technics SL-1200 Heritage
* Serato – The Serato Story
Κατηγορία:DJ
Κατηγορία:Μουσική παραγωγή
Κατηγορία:Hip hop